Самарада септик ангина корбаннарына һәйкәл куелды

	Красный Яр районының Яңа Кызылсу авылы зираты уртасында гадәттән тыш зур һәм күп исемнәр язылган яңа һәйкәл калкып чыкты. Анда 1944 елның язында септик ангина авыруыннан һәлак булган авылдашларның исемнәре язылган.	 Бөек Ватан сугышы вакытындагы бу фаҗига Куйбышев өлкәсеннән генә дә 4958 ватандашыбызның гомерен алып киткән. Шуларның 44 проценты – 16 яшькә җитмәгән балалар. Ул вакытта күгәргән башак җыеп пешерелгән икмәктән Ульян, Пенза, Оренбург өлкәләрендә, Башкортостан Рес¬публикасында да меңләгән кеше вафат булган иде бит. 

Безнең якларда да, бигрәк тә элеккеге Новый Буян районында, корбаннар саны шактый. Үз вакытында Самараның  “Азан” газетасында, соңрак Яңа Кызылсу, Мулла авыллары тарихы турында язылган китапларда җан тетрәндергеч бу хәлләр турында тәфсилләп язылган иде инде. 
Септик ангина олыларны һәм балаларны, тулаем гаиләләрне, сугыштан яраланып кайткан инвалидларны – берсен дә жәлләмәгән. Дәүләт тарафыннан күрелгән чаралар да бу чирне җиңә алмаган. Шуңа күрә 1944 елда септик ангинадан вафат булган кешеләрне Бөек Ватан сугышының корбаннары дип санау бик дөрес.

...Кызылсу авылының 72 йортыннан чыккан 51 мәет зиратта бер тирәдә җирләнгән. Аларның кабер калкулыкларының бер биеклектә булуы моңа дәлил булып тора.

Вакыт үтә, яңа буын кешеләре үткәнне яхшы белми. Шуңа күрә туган авылның тарихы белән кызыксынучылар септик ангинадан вафат булган авылдашларының исемнәрен мәңгеләштерергә ният иттеләр. Ниһаять, 2015 елның 26 сен¬тябрендә, Корбан гаетен бәй¬рәм иткән көннәрдә бу ният тормышка ашырылды. 

Һәйкәлне “Диамант” фирмасында  ясату һәм урнаштыру чыгымнарын авылдашларыбыз  Йосыф Мингачев, Мансур Яруллин, Руслан һәм Ринат Фәйзетдиновлар, Рәшит Шәрапов, Шамил Харисов, Хәлил Думбалов, Тәлгать Хуҗин, Минәхмәт Хәлиуллов, Җәүдәт Гайсин, Рәфыйк Майлян, Алексей Рогачев, Игорь Гараев һәм Константин Кийко түләделәр, ә бертуганнар Габделәхәт, Әмирхәт һәм Әхтәм Ситдыйковлар һәм зират караучысы Минегали Хәсьянов кабер ташын урнаштыру белән шөгыльләнделәр. Шушы изге эштә катнашучыларның барсына да Аллаһының рәхмәтләре яусын! 
	Шамил ГАЛИМОВ	
Бердәмлек

	№ --- | 04.10.2015	


